
PRODUKTRESUMÉ

for

Ivermectin "Orion", tabletter


0.	D.SP.NR.
34546

1.	LÆGEMIDLETS NAVN
Ivermectin "Orion"

2.	KVALITATIV OG KVANTITATIV SAMMENSÆTNING
Hver tablet indeholder 3 mg ivermectin.

Alle hjælpestoffer er anført under pkt. 6.1.

3.	LÆGEMIDDELFORM
Tabletter

Hvide til råhvide, runde tabletter med skrå kant, præget med “Y” på én side og “16” på den anden. Diameter er ca. 6 mm.


4.	KLINISKE OPLYSNINGER

4.1	Terapeutiske indikationer
· [bookmark: _Hlk199167616]Behandling af gastrointestinal strongyloidiasis (anguillulosis).
· Behandling af formodet eller diagnosticeret mikrofilaræmi hos patienter med lymfatisk filariasis på grund af Wuchereria bancrofti.
· Behandling af scabies (Sarcoptes scabiei var hominis). Det er berettiget at give behandling, hvis der er diagnosticeret scabies på baggrund af klinisk og/eller parasitologisk undersøgelse. Uden en formel diagnose er det ikke berettiget at give behandling i tilfælde af pruritus.

Der bør tages højde for officielle retningslinjer.



4.2	Dosering og administration

Dosering

Behandling af gastrointestinal strongyloidiasis
Den anbefalede dosering er en enkelt oral dosis på 200 mikrogram ivermectin pr. kg. legemsvægt. 

Vejledende dosering bestemmes ud fra patientens vægt:

	LEGEMSVÆGT (kg)
	DOSIS(antal tabletter)

	15 til 24
	En

	25 til 35
	To

	36 til 50
	Tre

	51 til 65
	Fire

	66 til 79
	Fem

	≥ 80
	Seks



Behandling af mikrofilaræmi forårsaget af Wuchereria bancrofti
Den anbefalede dosering til massebehandling af mikrofilaræmi forårsaget af Wuchereria bancrofti er en enkelt oral dosis af ivermectin på cirka 150 til 200 μg/kg en gang hver 6. måned.

I endemiske områder, hvor der kun kan gives behandling en gang hver 12. måned, er den anbefalede dosering af ivermectin på 300 til 400 μg/kg for at opretholde tilstrækkelig suppression af mikrofilaræmi hos de behandlede patienter.

Vejledende dosering bestemmes ud fra patientens vægt:

	LEGEMSVÆGT (kg)
	DOSIS (antal tabletter) ved administration en gang hver 6. måned
	DOSIS (antal tabletter) ved administration en gang hver 12. måned

	15 til 25
	En
	To

	26 til 44
	To
	Fire

	45 til 64
	Tre
	Seks

	65 til 84
	Fire
	Otte



Alternativt, og hvis der ikke er en personvægt til rådighed, kan doseringen af ivermectin i forbindelse med kemoterapeutisk massebehandling bestemmes ud fra patientens højde, som følger:
	HØJDE (cm)
	DOSIS (antal tabletter) ved administration en gang hver 6. måned
	DOSIS (antal tabletter) ved administration en gang hver 12. måned

	90 til 119
	En
	To

	120 til 140
	To
	Fire

	141 til 158
	Tre
	Seks

	> 158
	Fire
	Otte



Behandling af scabies (Sarcoptes scabiei var hominis)
Den anbefalede dosering er en enkelt oral dosis af ivermectin på 200 μg/kg.

Almindelig scabies
Helbredelse anses for endelig efter ikke mindre end 4 ugers administration af en enkeltdosis. Persisterende pruritus eller kradslæsioner berettiger ikke endnu en behandling før denne dato.

Kun i følgende tilfælde bør det overvejes at administrere endnu en behandling inden for 2 uger efter den første dosis:
· ved indtræden af nye specifikke læsioner,
· når der foreligger et positivt resultat af parasitologisk undersøgelse på dette tidspunkt.

Profus og skorpedannende scabies
Ved sådanne voldsomt inficerede former kan det være nødvendigt med endnu en dosis ivermectin inden for 8 til 15 dage og/eller samtidig topikal behandling for at opnå helbredelse.

Information til patienter i behandling for scabies
Kontaktpersoner, især familiemedlemmer og partnere, bør have en lægeundersøgelse så hurtigt som muligt og om nødvendigt påbegynde behandling for scabies med det samme. Der skal tages højde for hygiejniske forholdsregler for at undgå reinfektion (dvs. fingernegle skal holdes korte og rene), og de officielle retningslinjer vedrørende vask af tøj og sengelinned skal følges nøje.

Ældre patienter
Kliniske studier med ivermectin omfattede ikke et tilstrækkeligt antal forsøgspersoner på 65 år og derover til at klarlægge, om de responderede anderledes på lægemidlet end yngre forsøgspersoner. I klinisk praksis er der ikke set forskel i denne henseende mellem yngre og ældre patienter. Generelt set bør der altid udvises forsigtighed med enhver behandling af ældre patienter, fordi de oftere har nedsat lever-, nyre- eller hjertefunktion eller anden samtidig sygdom og oftere tager andre lægemidler.

Pædiatrisk population
Sikkerheden af ivermectin hos børn, der vejer under 15 kg, er ikke klarlagt.

Administration
Oral anvendelse.

Til børn under 6 år bør tabletterne knuses inden indgivelsen.

Tabletterne indtages med vand på tom mave. Tabletten kan tages på et hvilket som helst tidspunkt af dagen, men der må ikke indtages mad to timer før og to timer efter indgivelsen, da det er uvist, om mad påvirker absorptionen.

4.3	Kontraindikationer
Overfølsomhed over for det aktive stof eller over for et eller flere af hjælpestofferne anført i pkt. 6.1.



4.4	Særlige advarsler og forsigtighedsregler vedrørende brugen

Svære kutane bivirkninger (Severe cutaneous adverse reactions (SCARs))
Svære kutane bivirkninger (Severe cutaneous adverse reactions (SCARs)), herunder Stevens-Johnsons syndrom (SJS) og toksisk epidermal nekrolyse (TEN), som kan være livstruende eller fatale, er blevet indberettet i forbindelse med behandling med ivermectin (se pkt. 4.8).

Ved ordinering bør patienterne informeres om tegn og symptomer og monitoreres nøje for hudreaktioner. Hvis der opstår tegn og symptomer på sådanne bivirkninger, bør ivermectin straks seponeres og alternativ behandling overvejes. Hvis patienten har udviklet en svær kutan bivirkning såsom Stevens-Johnsons syndrom og toksisk epidermal nekrolyse ved brug af ivermectin, må behandlingen med ivermectin ikke genoptages på noget tidspunkt.

Særlige advarsler

Virkningen af og doseringsregimet for ivermectin hos immunkompromitterede patienter i behandling for intestinal strongyloidiasis er ikke klarlagt i adækvate kliniske studier. Der er rapporteret om tilfælde af persisterende infestation efter en enkelt dosis ivermectin, især hos denne type patienter.

Ivermectin er ikke en profylaktisk behandling for infektion med filarier eller anguillulosis; der foreligger ingen data, der dokumenterer, at ivermectin er effektivt med hensyn til at dræbe eller forebygge kønsmodning af infektiøse larver hos mennesker.

Der er ikke påvist virkning af ivermectin mod voksne orme af nogen filariearter.

Der er ikke påvist nogen gavnlig virkning af ivermectin på tropisk pulmonal eosinofili, lymfadenitis eller lymfangitis i tilfælde af infektion med filarier.

[bookmark: _Hlk199161069]Efter administration af ivermectin er intensiteten og sværhedsgraden af bivirkninger sandsynligvis relateret til densiteten af mikrofilarier inden behandlingen, især i blodet. Hos patienter med samtidig infektion med Loa loa, er densiteten af mikrofilarier, især i blodet, oftest høj, hvilket prædisponerer de behandlede patienter for en øget risiko for alvorlige bivirkninger.

Der er i sjældne tilfælde rapporteret om CNS-bivirkninger (encefalopatier) hos patienter i behandling med ivermectin, der samtidigt var inficeret med et stort antal mikrofilarier af typen Loa loa. Der skal derfor tages særlige forholdsregler inden behandling med ivermectin i Loa loa-endemiske områder (se pkt. 4.8).

Der er også rapporteret om tilfælde af neurologisk toksicitet, såsom nedsat bevidsthedsniveau og koma, hos patienter i behandling med ivermectin uden samtidig infektion med Loa loa. Disse reaktioner ophørte generelt ved støttende behandling og seponering af ivermectin (se pkt. 4.8 og 4.9). Begrænsede data indikerer, at risikoen for neurotoksiske virkninger kan være øget hos patienter med nedsat P-glykoproteinaktivitet, f.eks. tab af funktionsmutation i ABCB1-genet (MDR1).

Samtidig behandling med diethylcarbamazincitrat (DEC) og ivermectin i forbindelse med kemoterapeutisk massebehandling for filariasis forårsaget af Wuchereria Bancrofti i Afrika frarådes. Samtidig infektion med andre mikrofilarier, såsom Loa loa, kan resultere i høj mikrofilaræmi hos inficerede patienter.

Systemisk eksponering for DEC hos sådanne patienter kan resultere i alvorlige bivirkninger, der er relateret til lægemidlets hurtige og effektive mikrofilariedræbende virkning.

Der er rapporteret om kutane og/eller systemiske reaktioner af varierende sværhedsgrad (Mazzotti-reaktion) og oftalmologiske reaktioner efter administration af lægemidler med hurtig mikrofilariedræbende virkning, såsom DEC, hos patienter med onchocerciasis.

Disse reaktioner skyldes sandsynligvis inflammatorisk respons på nedbrydningsprodukter, der frigives efter mikrofilariernes død.

Patienter, der bliver behandlet med ivermectin for onchocerciasis, kan også opleve disse reaktioner, når de bliver behandlet for første gang. Efter behandling med et mikrofilariedræbende lægemiddel kan patienter med hyperreaktiv onchodermatitis eller ”Sowda” (ses især i Yemen) have større risiko end andre for at opleve svære kutane bivirkninger (ødemer og forværring af onchodermatitis).

4.5	Interaktion med andre lægemidler og andre former for interaktion
Der er ikke udført interaktionsstudier.

4.6	Fertilitet, graviditet og amning

Graviditet
Der er begrænsede data (cirka 300 graviditetsudfald) om brug af ivermectin hos gravide kvinder i massebehandling mod onchocerciasis. Data viser ingen bivirkninger, såsom medfødte misdannelser, spontan abort, dødfødsler eller spædbørnsmortalitet, som kunne være forbundet med ivermectinbehandling i første graviditetstrimester. Der foreligger ingen andre epidemiologiske data på nuværende tidspunkt.

Dyreforsøg har påvist reproduktionstoksicitet (se pkt. 5.3); den prædiktive værdi af disse observationer er imidlertid ikke klarlagt.

Ivermectin bør kun anvendes under graviditet på tvingende indikation.

Amning
Mindre end 2 % af den indgivne dosis ivermectin går over i brystmælken.

Sikkerheden hos nyfødte spædbørn er ikke klarlagt. Ivermectin må kun anvendes under amning, hvis den forventede fordel for moderen opvejer den potentielle risiko for det ammede barn. Behandlingen af kvinder, der ønsker at amme deres børn, bør udskydes til 1 uge efter fødslen.

Fertilitet
Ivermectin havde ingen negativ indvirkning på frugtbarheden hos rotter i doser, der var op til 3 gange højere end den højeste anbefalede dosis til mennesker på 200 μg/kg (på basis af mg/m2/dag).


4.7	Virkning på evnen til at føre motorkøretøj og betjene maskiner
Ikke mærkning.
Ivermectin ”Orion” påvirker ikke eller kun i ubetydelig grad evnen til at føre motorkøretøj og betjene maskiner. Mulige bivirkninger, såsom svimmelhed, døsighed, vertigo og tremor, kan påvirke evnen til at føre motorkøretøj og betjene maskiner (se pkt. 4.8).

4.8	Bivirkninger
Bivirkningerne er relateret til mikrofilariedensiteten og er i de fleste tilfælde milde og forbigående, men sværhedsgraden kan være øget hos patienter, der er inficeret med mere end én parasit, især i tilfælde af infestation med Loa loa.

Der er i sjældne tilfælde rapporteret om svære og potentielt fatale tilfælde af encefalopati efter administration af ivermectin, især hos patienter, der også var svært inficeret med Loa loa.

Ved behandling af Wuchereria bancrofti-filariasis tyder intensiteten af bivirkningerne ikke på at være dosiseafhængige, men relateret til mikrofilariedensiteten i blodet.

Efter administration af ivermectin hos patienter, der var inficeret med Onchocerca volvulus, er der set følgende overfølsomhedsreaktioner, som følge af mikrofilariernes død (symptomer af Mazzotti-typen): pruritus, urtikarielt udslæt, konjunktivitis, artralgi, myalgi (inklusive abdominal myalgi), feber, ødemer, lymfadenitis, adenopatier, kvalme, opkastning, diarré, ortostatisk hypotension, vertigo, takykardi, asteni, hovedpine. Disse symptomer har sjældent været alvorlige. I nogle få tilfælde er der rapporteret om eksacerbation af astma.

Hos disse patienter er der også rapporteret om usædvanlig fornemmelse i øjnene, øjenlågsødem, anterior uveitis, konjunktivitis, limbitis, keratitis og chorioretinitis eller choroiditis. Undertiden er disse manifestationer, som kan skyldes selve sygdommen, også blevet beskrevet efter behandlingen. De optrådte sjældent i svær grad, og de forsvandt som regel uden kortikosteroidbehandling.

Der er rapporteret om udstødelse af voksne Ascaris efter indtagelse af ivermectin.
Hos patienter med scabies kan der ses forbigående forværring af pruritus i starten af behandlingen.

Bivirkningstabel

Bivirkninger er anført efter frekvens, de hyppigste først, med følgende hyppigheder: Meget almindelig (≥ 1/10); almindelig (≥ 1/100 til < 1/10); ikke almindelig (≥ 1/1.000 til < 1/100); sjælden (≥ 1/10.000 til < 1/1.000); meget sjælden (≤ 1/10.000); ikke kendt (kan ikke estimeres ud fra tilgængelige data).
	Systemorganklasser
	Meget sjælden
	Ikke kendt

	Blod og lymfesystem
	
	Forbigående eosinofili, leukopeni/anæmi1

	Metabolisme og ernæring
	
	Anoreksi1,2

	Psykiske forstyrrelser
	
	Ændringer i mental helbredstilstand3

	Nervesystemet
	
	Encefalopati3, nedsat bevidsthedsniveau, døsighed1, vertigo1,2, tremor1, svimmelhed1, ortostatisk hypotension2, koma, forvirring3, sløvhed3, hovedpine2, letargi3, problemer med at stå3

	Øjne
	
	Okulær hyperæmi3, konjunktival blødning3,4

	Luftveje, thorax og mediastinum
	
	Hoste2, ømhed i hals2, dyspnø2,3

	Mave-tarm-kanalen
	
	Mavesmerter1,2, forstoppelse1, diarré1, opkastning1, kvalme1,2, epigastriske smerter2, fækal inkontinens3

	Lever og galdeveje
	
	Akut hepatitis, hyperbilirubinæmi

	Hud og subkutane væv
	Toksisk epidermal nekrolyse, Stevens-Johnsons syndrom

	

	Knogler, led, muskler og bindevæv
	
	Myalgi2, artralgi2, rygsmerter3, nakkesmerter3

	Nyrer og urinveje
	
	Urininkontinens3, hæmaturi

	Det reproduktive system og mammae
	
	Testikelsmerter2, testikulær ubehag2

	Almene symptomer og reaktioner på administrationsstedet
	
	Feber2, kulderystelser2, diaforese2, asteni1,2, kropssmerter2, problemer med at gå3

	Undersøgelser
	
	Forhøjede leverenzymer, alanin-aminotransferase stigning1, alkalisk fosfatase stigning1


1Ved behandling af strongyloidiasis.
2Ved behandling af filariasis forårsaget af Wuchereria bancrofti.
3Ved behandling af patienter svært inficeret med Loa loa.
4Ved behandling af patienter med onchocerciasis.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via:

Lægemiddelstyrelsen 
Axel Heides Gade 1 
DK-2300 København S 
Websted: www.meldenbivirkning.dk

4.9	Overdosering
Det er vigtigt at overholde den anbefalede dosering. Der er rapporteret om tilfælde af nedsat bevidsthedsniveau og koma ved overdosering af ivermectin.

I tilfælde med utilsigtet intoksikation med ukendte doser af lægemidler beregnet til veterinær brug (oral anvendelse, via injektion eller kutan anvendelse) blev der rapporteret om følgende symptomer: udslæt, kontaktdermatitis, ødemer, hovedpine, vertigo, asteni, kvalme, opkastning, diarré og mavesmerter. Der er desuden set: krampeanfald, ataksi, dyspnø, paræstesi og urticaria.

Behandling i tilfælde af utilsigtet intoksikation:
Symptomatisk behandling og lægelig overvågning, om nødvendigt ledsaget af væskeerstatning og blodtryksbehandling. Selvom der ikke foreligger nogen specifikke studier, anbefales det at undgå kombination af GABA-agonister ved behandling af utilsigtet intoksikation med ivermectin.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Anthelmintika, ivermectin. ATC-kode: P02CF01.

Virkningsmekanisme
Ivermectin er deriveret fra avermectiner, der er isoleret fra fermentationsmedier af Streptomyces avermitilis. Det har høj affinitet til glutamat-gatede chloridkanaler, der forekommer i hvirvelløse dyrs nerve- og muskelceller. Dets binding til disse kanaler øger membranpermeabiliteten for chlorid-ioner, hvilket fører til hyperpolarisering af nerve- eller muskelcellerne. Dette resulterer i neuromuskulær paralyse og kan medføre død hos visse parasitter.

Ivermectin interagerer også med andre ligand-gatede chloridkanaler, såsom den kanal, der involverer neurotransmitteren GABA (gamma-aminobutyrat).

Pattedyr har ingen glutamat-gatede chloridkanaler. Avermectiner har kun lav affinitet til andre mammale ligand-gatede chloridkanaler. De krydser ikke uden videre blod-hjernebarrieren hos mennesker.



Klinisk virkning og sikkerhed
Kliniske studier, der blev udført i Afrika, Asien, Sydamerika, Caribien og Polynesien, viste en reduktion (til under 1 %) af Wuchereria bancrofti-mikrofilaræmi i ugen efter administration af en oral ivermectindosis på mindst 100 μg/kg. Disse studier viste en dosisafhængig virkning over tid, hvor reduktionen i mikrofilaræmi og infestationsraten i de behandlede populationer bliver opretholdt.

Ved behandling af mikrofilaræmi hos mennesker (den eneste parasitvært for Wuchereria bancrofti) synes massebehandling at være nyttig med hensyn til at begrænse overførslen af Wuchereria bancrofti via smittebærende insekter og bryde den epidemiologiske kæde.

Behandling med en enkelt dosis ivermectin på 200 mikrogram pr. kg. legemsvægt har vist sig at være effektiv og veltolereret hos patienter med normal immunitet, hvor infestationen med Strongyloides stercoralis er begrænset til fordøjelseskanalen.

5.2	Farmakokinetiske egenskaber

Absorption
Den gennemsnitlige maksimale plasmakoncentration af hovedkomponenten (H2B1a) efter oral administration af en enkelt dosis ivermectin på 12 mg i tabletform, blev observeret efter cirka 4 timer, og er på 46,6 (± 21,9) ng/ml. Plasmakoncentrationen stiger proportionelt i takt med dosis.

Biotransformation/elimination
Ivermectin absorberes og metaboliseres i menneskekroppen. Ivermectin og/eller dets metabolitter udskilles næsten udelukkende i fæces, mens mindre end 1 % af den indgivne dosis udskilles i urinen. Et in vitro-studie, der blev udført på humane levermikrosomer, tyder på, at den hepatiske metabolisme af ivermectin primært sker via cytochrom P450 3A4. Hos mennesker er plasmahalveringstiden cirka 12 timer for ivermectin og cirka 3 dage for metabolitterne.

Prækliniske studier tyder på, at ivermectin i orale terapeutiske doser ikke hæmmer CYP3A4 (IC50 = 50 μM) eller andre CYP-enzymer (2D6, 2C9, IA2 og 2E1) i signifikant grad.

5.3	Non-kliniske sikkerhedsdata
Studier af toksicitet efter enkeltdoser hos dyr viste toksicitet i centralnervesystemet, hvilket viste sig ved indtræden af mydriasis, tremor og ataksi ved høje doser hos flere arter (mus, rotter og hunde) og opkastning og mydriasis hos aber. Efter administration af gentagne doser ivermectin, der var tæt på eller lig med maternotoksiske doser, blev der set føtale abnormiteter (ganespalte) hos flere dyrearter (mus, rotter, kaniner). Det er svært at vurdere risikoen ved administration af en enkelt lav dosis på baggrund af disse studier. Standardstudier udført in vitro (Ames’ test, muselymfomtest) viste ingen genotoksicitet. Der er imidlertid ikke udført nogen genotoksicitets- eller karcinogenicitetsstudier in vivo.

Miljørisikovurdering har vist, at ivermectin kan udgøre en risiko for vandmiljøet (se pkt. 6.6).


6.	FARMACEUTISKE OPLYSNINGER

6.1	Hjælpestoffer
Cellulose, mikrokrystallinsk (E460)
Stivelse, pregelatineret (majs) (E1422)
Magnesiumstearat (E470b)
Silica, kolloid vandfri (E551)
Citronsyre, vandfri (E330)
Butylhydroxyanisol (E320)

6.2	Uforligeligheder
Ikke relevant.

6.3	Opbevaringstid
2 år.

6.4	Særlige opbevaringsforhold

Al/Al blisterkort
Der er ingen særlige krav vedrørende opbevaringstemperaturer for dette lægemiddel. Opbevares i den originale pakning for at beskytte mod lys.

PVC/PVDC/Al blisterkort
Må ikke opbevares ved temperaturer over 25 °C.
Opbevares i den originale pakning for at beskytte mod lys.

6.5	Emballagetype og pakningsstørrelser
Al/Al eller PVC/PVDC/Al blisterkort.

Pakningsstørrelser: 1, 4, 6, 8, 8 (2 pakker à 4), 10, 12, 16 og 20 tabletter.
Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering

Dette lægemiddel kan udgøre en risiko for miljøet (se pkt. 5.3).
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Orion Corporation
Orionintie 1
FI-02200 Espoo
Finland

Repræsentant
Orion Pharma A/S
Ørestads Boulevard 73
2300 København S


8.	MARKEDSFØRINGSTILLADELSESNUMMER (-NUMRE)
73707

9.	DATO FOR FØRSTE MARKEDSFØRINGSTILLADELSE
25. august 2025

10.	DATO FOR ÆNDRING AF TEKSTEN
17. juli 2026

